Norges ambassade i Vilnius

Norges ambassade i Vilnius er Norges diplomatiske representasjon til Litauen. Ambassaden er også sideakkreditert til Belarus. Ambassaden holder til i tredje etasje i K. Kalinausko g. 24, like ved den Ortodokse St. Michael og St. Constantine kirken.

I 1991, samme år som Sovjetunionen gikk i oppløsing, gjenopprettet daværende utenriksminister Thorvald Stoltenberg diplomatiske forbindelser med Litauen. Den norske ambassaden ble åpnet om høsten. Inntil 1940 var den norske sendemannen til Litauens midlertidige hovedstad, Kaunas, stasjonert i Helsingfors.

Det arbeider fjorten personer på ambassaden, og i tillegg en praktikant. Fem av de ansatte er utsendte fra Norge, mens ni er lokalt ansatte.

Det er også et honorært konsulat i Kaunas og Klaipeda underlagt ambassaden.

Ambassadens arbeidsoppgaver er innenfor ulike utenrikspolitiske, samfunnsmessige og økonomiske spørsmål, kultursamarbeid, presse- og informasjonsvirksomhet.

 EØS midler og Norges rolle i Litauen 
Gjennom EØS-midlene bidrar Norge til sosial og økonomisk utjevning i Det europeiske økonomiske samarbeidsområdet (EØS). For perioden 2014-2021 skal Norge bidra med om lag 2,8 milliarder euro til 15 av EUs mindre velstående medlemsland. EØS-midlene skal også styrke samarbeidet mellom Norge og mottakerlandene. Derfor gjennomføres EØS-finansierte prosjekter i nært samarbeid med norske partnere. De fem områdene som omfattes av EØS-midlene, er i stor grad sammenfallende med EUs strukturfond.

 Innovasjon, forskning, utdanning og konkurransekraft
 Sosial inkludering, ungdomsledighet og fattigdomsbekjempelse
 Miljø, energi, klimaendringer og lavkarbonøkonomi
 Kultur, sivilt samfunn, godt styresett og grunnleggende rettigheter
 Justis- og innenrikssaker

Litauen er blant mottakerlandene og vil i ovennevnte periode motta 117,6 millioner euro fra EØS-midlene.

 Næringsliv 
Næringsfremme er en viktig oppgave for ambassaden. Team Norway er godt etablert i Litauen, med ambassaden, Det norsk-litauiske handelskammeret, Innovasjon Norge og det honorære konsulatet i Kaunas som hovedaktører. Handelskammeret (NLCC) har over 90 medlemsbedrifter og er blitt en sentral aktør i det stedlige norsk-litauiske forretningsmiljøet.

 Ambassadør 
Ole Terje Horpestad ble utnevnt som ambassadør til Vilnius, Litauen i 2020. Han kom da fra stillingen som ambassadør i Kyiv, Ukraina, med sideakkreditering til Minsk, Belarus. Ved Horpestads tiltredelse ble også ansvaret for Belarus overført til ambassaden i Litauen. I 2024 ble Atle Konta Midttun utnevnt til ny ambassadør. 

Tidligere ambassadører:
 2024–: Atle Konta Midttun
 2020–2024: Ole Terje Horpestad
 2017–2020: Karsten Klepsvik
 2014–2017: Dag Malmer Halvorsen
 2011–2014: Leif Arne Ulland
 2006–2011: Steinar Gil
 2001–2006: Kåre Hauge
 1999–2001: Jon Atle Gaarde
 1996–1999: Erik Tellmann
 1992–1996: Per G. Stavnum

 Referanser 

 Eksterne lenker 
 https://www.norway.no/en/lithuania/
 https://www.regjeringen.no/no/id4/
 https://www.regjeringen.no/no/tema/europapolitikk/eos-midlene/id115262/
 https://web.archive.org/web/20160610052145/http://www.innovasjonnorge.no/en/start-page/our-offices/europe/baltics1/
 http://www.nlcc.lt/

Vilnius
Kategori:Vilnius
Kategori:Litauen